Ramaphosa tevrede met Cele se werkCyril Ramaphosa tydens die vraag en antwoordsessie in die parlement. (Foto: GCIS) Pres. Cyril Ramaphosa het tydens ŉ parlementêre vraag-en-antwoordsessie Donderdag dit weer eens duidelik gemaak dat hy geen planne het om van die omstrede minister van polisie ontslae te raak nie. Met verwysing na die beroerde misdaadstatistieke vir die derde kwartaal van die 2022-’23-boekjaar, het die EFF aan Ramaphosa gevra of hy steeds oortuig is dat minister Bheki Cele, sowel as polisiekommissaris genl. Fannie Masemola, bevoeg is om die regering se stryd teen misdaad te lei. “Ek is oortuig daarvan dat die minister van polisie, sowel as die nasionale polisiekommissaris bevoeg is om die land se samewerkende benadering tot die bou van ŉ veilige Suid-Afrika te lei,” het Ramaphosa geantwoord. Hy het daarop gewys dat misdaad nie slegs die “polisie se probleem” is nie, maar ook ŉ maatskaplike probleem, gewortel in ŉ “nalatenskap van uitsluiting en ongelyke ontwikkeling”. “Daarom is maatreëls nodig om aandag te gee aan die maatskaplike en ekonomiese omstandighede wat misdaad aanvuur.” Hy het verder daarop gewys dat Cele reeds ŉ beduidende bydrae tot die bekamping van misdaad gelewer het, deur onder meer die geïntegreerde misdaad- en geweldvoorkomingstrategie te ontwikkel. Dié plan is reeds ŉ jaar gelede die kabinet aanvaar, maar nog nie in werking gestel nie. Intussen wys die mees onlangse misdaadstatistieke dat kontakmisdade soos moord steeds toeneem. In sommige gevalle, soos met poging tot moord, het gevalle met tot 24% toegeneem. Die DA-leier, John Steenhuisen, wou by Ramaphosa weet of hy die afwenteling van polisiemagte oorweeg in die lig van die stygende misdaadsyfer. Die DA is van mening dat misdaad die beste bekamp kan word wanneer die gemeenskap ten volle by die proses ingesluit word. Die DA-leier John Steenhuizen vra ‘n vraag aan Cyril Ramaphosa in die parlement. (Foto: GCIS) Die Wes-Kaap, en spesifiek die Stad Kaapstad, vra al geruime tyd vir die afwenteling van polisiemagte na provinsiale en munisipale vlak. Kenners meen dit sal plaaslike veiligheidstrukture beter toerus om misdaad te help bekamp. Ramaphosa het dit egter weer Donderdag benadruk dat die regering nie hiervoor te vinde is nie. “Hoewel ek saamstem dat die gemeenskap ŉ belangrike rol in die bekamping van misdaad speel, is ek nie oortuig dat dit alleenlik behaal kan word deur polisiemagte af te wentel nie.” Hy sê gemeenskappolisiëringsforums (GPF’s) vervul reeds die rol om lede van die gemeenskap betrokke te kry by die bekamping van misdaad. “Tot dusver is gemeenskappolisiëringsforums reeds aktief betrokke by 1 156 polisiestasies landwyd en word die Polisiewet tans gewysig om die funksionering van hierdie forums te versterk, deur die voorsiening van behoorlike hulpbronne.” Die DA voer aan dat die Grondwet voorsiening maak vir die afwenteling van polisiemagte, maar Ramaphosa stem nie hiermee saam nie: “Luidens die Grondwet bestaan die veiligheidsdienste van die republiek uit ŉ enkele weermag, ŉ enkele polisiediens en enige intelligensiedienste wat in terme van die Grondwet daargestel is,” het Ramaphosa gesê. “Hiervolgens moet die nasionale polisiediens gestruktureer word om op nasionale, provinsiale en, waar nodig, plaaslike vlakke van regering te funksioneer. Dit is die nasionale polisiekommissaris se taak om hierdie polisiemag te bestuur en te beheer.”